Avainsanat

Tiivistelmä



Avainsanat

1 Kumoamiskanne - Kannekelpoiset toimet - Toimi, jonka valtiontuesta kannellut henkilö voi riitauttaa - Komission kirje, jolla kantelijalle ilmoitetaan komission kieltäytyvän aloittamasta perustamissopimuksen 93 artiklan 2 kohdassa (josta on tullut EY 88 artiklan 2 kohta) määrättyä menettelyä, ei ole kannekelpoinen toimi

(EY:n perustamissopimuksen 93 artiklan 2 kohta (josta on tullut EY 88 artiklan 2 kohta) ja 173 artikla (josta on muutettuna tullut EY 230 artikla))

2 Kumoamiskanne - Asiavaltuus - Sellaista komission päätöstä vastaan nostettu kanne, joka koskee hyväksyttyyn yleiseen tukijärjestelmään kuulumatonta yksittäistä tukea

(EY:n perustamissopimuksen 92 ja 173 artikla (joista on muutettuina tullut EY 87 ja EY 230 artikla))

3 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Jäsenvaltiolle osoitettu komission päätös, jossa valtiontuki katsotaan yhteismarkkinoille soveltuvaksi - Sellaisten ulkopuolisten nostama kanne, joita asia koskee - Tutkittavaksi ottaminen

(EY:n perustamissopimuksen 92 ja 173 artikla (joista on muutettuina tullut EY 87 ja EY 230 artikla) ja 93 artiklan toinen ja kolmas kohta (joista on tullut EY 88 artiklan toinen ja kolmas kohta))

4 Lainvastaisuusväite - Säädökset, päätökset ja muut toimet, joiden lainvastaisuuteen voidaan vedota - Riidanalaisen päätöksen perustana olevat yleiset säädökset, päätökset ja muut toimet - Tutkittavaksi ottamisen edellytykset

(EY:n perustamissopimuksen 184 artikla (josta on tullut EY 241 artikla))

5 Valtiontuki - Komission hyväksymä yleinen tukijärjestelmä - Yksittäisten täytäntöönpanotoimenpiteiden tiedoksiantamisvelvollisuutta ei ole

(EY:n perustamissopimuksen 93 artikla (josta on muutettuna tullut EY 88 artikla))

6 Maatalous - Yhteinen maatalouspolitiikka - Euroopan maatalouden ohjaus- ja tukirahastosta (EMOTR) maksettava rahoitus - Asetus N:o 866/90 - Ei tutkita perustamissopimuksen 92 artiklan (josta on muutettuna tullut EY 87 artikla) eikä 93 artiklan (josta on tullut EY 88 artikla) nojalla

(EY:n perustamissopimuksen 92 artikla (josta on muutettuna tullut EY 87 artikla) sekä 93 ja 94 artikla (joista on tullut EY 88 ja EY 89 artikla); neuvoston asetus N:o 866/90)

Tiivistelmä

1 Jos komissio tekee päätöksen, jolla se kieltäytyy aloittamasta EY:n perustamissopimuksen 93 artiklan 2 kohdassa (josta on tullut EY 88 artiklan 2 kohta) määrättyä menettelyä ja ilmoittaa siitä hyvän hallintotavan noudattamista koskevan velvoitteensa mukaisesti kantelijoille, kantelijan mahdollisesti nostaman kumoamiskanteen on kohdistuttava jäsenvaltiolle osoitettuun päätökseen eikä kantelijalle osoitettuun kirjeeseen. Tätä ilmoituskirjettä ei voida pitää päätöksenä, eikä se tästä syystä ole EY:n perustamissopimuksen 173 artiklassa (josta on muutettuna tullut EY 230 artikla) tarkoitettu kannekelpoinen päätös.

2 Vaikka komission asianmukaisesti hyväksymään yleiseen tukijärjestelmään kuuluvaa yksittäistä tukea pidettäisiinkin olemassa olevana tukena, jonka maksamiselle on jo annettu lupa, tämä ei kuitenkaan aiheuta sitä, ettei niillä yrityksillä, jotka ovat riitauttaneet komission päätöksen, jolla tämä yksittäinen tuki hyväksytään, enää olisi asiassa oikeussuojan tarvetta, koska kumoamiskannetta perustellaan nimenomaan sillä, että tämä tuki saattaa olla sellainen, ettei hyväksymispäätös sitä koske.

3 Jos komissio EY:n perustamissopimuksen 93 artiklan 2 kohdassa (josta on tullut EY 88 artiklan 2 kohta) määrättyä menettelyä aloittamatta toteaa saman artiklan 3 kohdan perusteella, että valtiontuki soveltuu yhteismarkkinoille, tuensaajayrityksen kanssa kilpailevien yritysten suojaksi tämän artiklan 2 kohdassa määrättyjen menettelyllisten takeiden noudattaminen voidaan turvata ainoastaan, jos näillä yrityksillä on mahdollisuus riitauttaa tämä päätös ensimmäisen oikeusasteen tuomioistuimessa.

4 Perustamissopimuksen 184 artiklassa (josta on tullut EY 241 artikla) tarkoitetulla lainvastaisuusväitteellä tuodaan esille yleinen periaate, jonka mukaan jokaisella on oikeus riitauttaa toimielinten aiemmin toteuttamien, riidanalaisen päätöksen oikeudellisena perustana olevien toimenpiteiden pätevyys saadakseen kumotuksi häntä suoraan ja erikseen koskevan päätöksen, jollei hänellä ollut oikeutta perustamissopimuksen 173 artiklan (josta on muutettuna tullut EY 230 artikla) perusteella nostettavalla suoralla kanteella riitauttaa näitä toimenpiteitä, joiden vaikutukset näin ulottuvat häneen, mutta joiden kumoamista hän ei ole voinut vaatia.

Tätä yleistä periaatetta sovelletaan myös tilanteessa, jossa yksittäinen päätös perustuu välittömästi sellaiseen yleisesti sovellettavaan toimenpiteeseen, joka saattaa olla tätä toimenpidettä koskevan asiavaltuuden omaavien luonnollisten henkilöiden tai oikeushenkilöiden nostaman kumoamiskanteen kohde, erityisesti silloin, kun näiden henkilöiden on ainoastaan tämän yksittäisen päätöksen perusteella mahdollisuus varmuudella tietää, mikä vaikutus päätöksellä on heidän erityisiin etuihinsa.

5 Jos komissio on hyväksynyt yleisen tukijärjestelmän, tämän tukijärjestelmän yksittäisistä täytäntöönpanotoimenpiteistä ei tarvitse ilmoittaa sille, paitsi jos hyväksymispäätöksessä on tästä määrätty. Jos jokainen yksittäinen tuki tutkittaisiin suoraan perustamissopimuksen 92 artiklan (josta on muutettuna tullut EY 87 artikla) nojalla, komission olisi mahdollista muuttaa hyväksymispäätöstä ja tämä olisi luottamuksensuojan ja oikeusvarmuuden periaatteiden vastaista.

6 Vaikka maataloustuotteiden jalostamisen ja kaupan pitämisen edellytysten parantamisesta annetussa asetuksessa N:o 866/90 säädetään nimenomaisesti, että perustamissopimuksen 92 artiklaa (josta on muutettuna tullut EY 87 artikla) sekä 93 ja 94 artiklaa (joista on tullut EY 88 ja EY 89 artikla) on sovellettava myönnettäessä tukia, jotka eivät voi saada yhteisön rahoitusta siitä syystä, että sellaista vastaavaa säännöstä, jonka perusteella yhteisön rahoitusta voitaisiin myöntää, ei ole, näitä tukia on arvioitava tämän asetuksen soveltamista koskevan yhteisen toiminnan puitteissa eikä niitä voida tutkia perustamissopimuksen 92 ja 93 artiklan nojalla.

Perustamissopimuksen 92 ja 93 artiklan soveltaminen investointitukiin, jotka voivat asetuksen N:o 866/90 nojalla saada yhteisön rahoitusta, ei sitä paitsi sovi yhteen sen perustamissopimuksessa määrätyn periaatteen kanssa, jonka mukaan yhteinen maatalouspolitiikka on ensisijainen kilpailusääntöihin nähden.